**Informatīvais ziņojums "Par atsevišķu Zāļu valsts aģentūras speciālistu prioritāru vakcināciju pret Covid-19"**

Zāļu valsts aģentūra (turpmāk – Aģentūra) noteikto funkciju izpildes ietvarā nodrošina farmaceitiskās un ārstnieciskās darbības atbilstības vērtēšanu (t. sk. saistībā ar darbībai nepieciešamo licenču un atļauju izsniegšanu un pārreģistrēšanu, zāļu pieejamības procesu, **t. sk. vakcīnu piegāžu**, kā arī transfūzijas un transplantācijas nepārtrauktības nodrošināšanu) atbilstoši labas ražošanas, labas izplatīšanas un labas klīniskās prakses prasībām, kā arī cilvēka asiņu, audu, šūnu un orgānu kvalitātes un drošuma prasībām. Minēto pienākumu izpilde ietver nepieciešamību ārstniecības iestādes, zāļu lieltirgotavas un ražotnes apmeklēt klātienē. Tādējādi Aģentūras pilnvarotās personas, kuras veic minētos pasākumus, ir pakļautas paaugstinātam inficēšanās riskam, jo šīm personām ir nepieciešams doties ārpus Latvijas Republikas robežām.

Minētajiem Aģentūras speciālistiem šobrīd arī Eiropas Zāļu aģentūras zāļu (arī Covid-19 vakcīnu) centralizētas reģistrācijas procesa ietvarā ir jāapmeklē zāļu (vakcīnu) ražotnes ārpus Latvijas un arī ārpus Eiropas Savienības. Savukārt Eiropas Zāļu aģentūra ir izvirzījusi nosacījumu, ka visiem atbilstības vērtēšanā iesaistītajiem speciālistiem ir jābūt atbilstoši vakcinētiem pret Cvid-19 un šī prasība ir attiecināma arī uz Aģentūras Farmaceitiskās darbības atbilstības novērtēšanas nodaļas un Klīnisko pētījumu nodaļas ierēdņiem, **kopskaitā 7 personām**.

Šobrīd atbilstoši 2020. gada 9. jūnija Ministru kabineta noteikumu Nr. 360 “Epidemioloģiskās drošības pasākumi Covid-19 infekcijas izplatības ierobežošanai” prasībām Aģentūras darbinieki ir iekļauti tikai septītajā prioritāri vakcinējamo personu grupā, neparedzot iespēju, ka atsevišķos gadījumos noteiktu Aģentūras speciālistu vakcinācija pret Covid-19 ir iespējama arī ātrāk. Tomēr šobrīd ir izveidojusies situācija, ka Aģentūras darba pienākumi nosaka nepieciešamību konkrētiem Aģentūras speciālistiem doties inspicēt ražotnes, kas veic vakcīnu pret Covid-19 ražošanu, ārpus Eiropas Savienības, tādēļ šo Aģentūras speciālistu vakcinācija pret Covid-19 ir jāuzsākt nekavējoties, lai to pabeigtu līdz aprīļa sākumam, kad Aģentūras speciālistiem ir jādodas apmeklēt zāļu (vakcīnu) ražotnes arī ārpus Eiropas Savienības.

Veselības ministrs D. Pavļuts

Iesniedzējs: Veselības ministrs D. Pavļuts

Vīza: Valsts sekretāre D. Mūrmane-Umbraško

Feldmane 67876119

Jana.Feldmane@vm.gov.lv